Portal: Alternativ behandling

**St. Lukas medisinske senter** (polsk: **Centrum Medyczne Św. Łukasza**) er en privatklinikk i den polske byen Gdańsk.

Klinikken er etablert og ledes av den polske legen Krzysztof Majdyło. Han har opprinnelig spesialisering innen behandling av osteoporose, men har senere hospitert hos den amerikanske legen Richard Horowitz som har vært sentral i drakampen om riktig behandling av flåttbårne sykdommer.

Siden 2013 har St. Lukas diagnostisert og behandlet pasienter med borreliose basert på retningslinjene til organisasjonen International Lyme and Associated Diseases Society (ILADS) hvor Dr. Majdyło også er medlem. Disse retningslinjene er i strid med den vitenskapelige konsensus som danner grunnlaget for offisielt anbefalt behandling i de fleste lands helsevesen. Pasientene får stilt borreliadiagnose gjennom testmetoder som ikke er vitenskapelig anerkjente grunnet høy andel av falske positiver, og ofte hevdes flåttbittet å ha inntruffet langt tilbake i tid eller at pasienten ikke kan huske å ha blitt bitt av flått. De fleste pasienter settes på langvarig antibiotikabehandling, i mange tilfeller for mer enn ett år. Det finnes ikke vitenskapelig dokumentasjon for at dette er mer effektivt enn standard antibiotikabehandling, og er derimot dokumentert å medføre betydelig helsefare. Behandlingen tiltrekker seg i hovedsak pasienter som det offentlige helsevesenet ikke mener har borreliose, eller som har gått gjennom standard behandling for borreliose og mener seg fortsatt syke. Behandlingene frarådes av det offentlige helsevesenet i Polen som for øvrig benytter samme metoder for diagnostikk og behandling som andre vestlige land. Den norske borrelia-spesialisten Per Harald Bjark har karakterisert behandlingen ved St. Lukas som «helt hinsides all etablert og forsvarlig behandling». Også fra polske eksperter har det kommet skarp kritikk av diagnostikk og behandling som utføres av klinikken.

Grunnet økende oppmerksomhet på faren for antibiotikaresistens er det strenge restriksjoner på bruk av antibiotika, og det har blitt vanskelig å få tilbudt behandling for pasienter som mener seg rammet av kronisk borreliose. Dette har ført til økt tilstrømning av internasjonale kunder til St. Lukas, og etter stengingen av Norsk Borreliosesenter i 2013 har det også blitt mange norske pasienter på klinikken. Flere hundre norske pasienter skal ha blitt behandlet ved klinikken. Behandlingen dekkes ikke av det offentlige helsevesenet og pasientene må betale behandlingen selv som kan koste flere hundre tusen kroner. I likhet med Norsk Borreliosesenter har ikke St. Lukas noen systematisk oppfølging av pasientene og har da ikke statistikk som viser hvor mange som blir bedre eller hvor mange som får bivirkninger av behandlingen. Dr. Majdyło hevder imidlertid at ingen pasienter på hans klinikk har dødd av behandlingen.

Klinikken tilbyr også hypertermi som alternativ behandling av kreft.

Referanser
----------

1. ↑  Najlepsza pomoc przy boreliozie na:Temat
2. ↑  Tok opp 300.000 kroner i lån for å avslutte Borrelia-mareritt Nettavisen
3. ↑  Antiscience and ethical concerns associated with advocacy of Lyme disease Lancet Infect Dis. 2011 Sep; 11(9): 713–719.
4. ↑  Borrelia: Sådan testede TV 2 de tyske laboratorier TV 2
5. 1 2  Czuła, że umiera, a lekarze się śmiali. Nie przyjęto jej na oddział zakaźny Gazeta Krakowska
6. 1 2  «May-Linn Aaslie (33) reiste til utlandet for behandling av borreliose». *Lommelegen*. 19. desember 2020.
7. ↑  «Foreldrene har tatt opp lån for å betale for sønnens behandling i utlandet. Etter tre år har han ikke blitt bedre». *Askøyværingen*. 3. november 2021.
8. ↑  Iselin drog til utlandet for å bli frisk etter flåttbitt NRK
9. ↑  «Ann Hedvig har kjempet for elevenes rettigheter i elleve år». *Askøyværingen*. 14. juni 2019.
10. ↑  Om os SkandMedical
11. 1 2  *Helseflyktningen - Drar til Polen for å få behandling*, Hadeland, 5. juli 2017
12. 1 2  "Jeżeli ktoś chce popełnić samobójstwo, to jego problem" Uwaga!
13. ↑  «Coraz więcej chorych na boreliozę. To plaga czy oszustwo?». *Polityka* **(polsk)**. 7. november 2017. «De blir fanget i et nettverk av sjarlataner på private klinikker som har tid til å lytte til deres lidelseshistorier og kan forespeile dem helbredende behandlinger. - Dette er måter å lure til seg penger på, advarer Dr. Gietka.»
14. ↑  *Håper på en kur mot Borreliose*, Østlandets Blad, 8. januar 2016
15. ↑  «Izabella (16) har flere titalls tusen følgere på sosiale medier: - Blir kjent igjen på gata». *Telemarksavisa*. 12. juli 2020.
16. ↑  «Firebarnsfaren Magne (44) ble alvorlig syk etter flåttbitt - nå håper han på behandling som virker i utlandet». *Arbeidets Rett*. 27. desember 2020.
17. 1 2  *Drar til Polen for å bli frisk*, Romsdals Budstikke, 30. mai 2017
18. ↑  «Izabella (16) har flere titalls tusen følgere på sosiale medier: - Blir kjent igjen på gata». *Telemarksavisa*. 12. juli 2020.
19. ↑  Hyperthermia Arkivert 4. januar 2018 hos Wayback Machine. St. Lukas Medisinske Senter

Eksterne lenker
---------------

* Offisielt nettsted Rediger på Wikidata